
Homøopatisk behandling av øvre luftveisinfeksjoner hos barn - effekt, økonomi og foreldres synspunkt

Innledning

Øvre luftveisinfeksjoner (ØLI) forekommer hyppig hos barn i Norge. I løpet av en måned har 7,1% av norske fire-åringer ørebetennelse, 7,5% halsbetennelse og 58,3% er forkjølet (1). I løpet av ett år har en av tre norske fire-åringer hyppige (>/=4) forkjølelser (2) og 12,7% har residiverende (>/=4) mellomørebetennelse (1). Antall luftveisinfeksjoner er på topp hos barn i alderen 10-14 måneder og i gjennomsnitt har friske barn i 4-5 års alderen 6-8 luftveisinfeksjoner pr. år (3). 

Plager i luftveier og øre er hyppigste årsak til legebesøk i småbarnsalderen. Andelen av barn (0-9 år) med slike plager i norsk allmennpraksis er 50% for jenter og 57% for gutter (4). Barn under 10 år utgjør 8,9% av alle pasienter i allmennpraksis (4). Blant pasienter hos norske homøopater har andelen barn under 10 år økt fra 9,9% i 1985 (5) til 25,6% i 1998 (6). De hyppigste årsakene til at barn oppsøker homøopat er luftveisplager og hudplager (7). Det er ikke funnet studier som ser på hvorfor foreldre velger å ta med sine barn til homøopat. Men den kraftig økningen i andelen barn hos homøopat viser viktigheten av å framskaffe slik kunnskap. 

En norsk studie viste at barn med mellomørebetennelse og hyppige forkjølelser har 10 ganger så stort forbruk av legetjenester som andre barn (2). De opptar i perioder en betydelig andel av sengeplassene ved sykehusenes barneavdelinger (8). De samfunnsøkonomisk kostnadene ved slik sykdom er store. Det gjelder både direkte kostnader ved legebehandling og medisinbruk og indirekte kostnader som foreldres fravær fra arbeid. Det er gjort få studier som har sett på de økonomiske sidene av homøopatiske behandling (9,10). Kostnadene til homøopati er først og fremst knyttet til den tiden homøopaten bruker på hver enkelt pasient. Kostnadene til medisiner er lave. Det er ikke funnet noen studier som har undersøkt kostnadene ved homøopatisk behandling i Norge.

Barn med gjentatte infeksjoner er storkonsumenter av antibiotika (8). Viktigheten av å redusere bruken av antibiotika er framhevet i nyere retningslinjer, for eksempel ved akutte og gjentatte mellomørebetennelser (11). Antibiotika skal ikke være førstevalg ved behandling av akutte ørebetennelser. Feil foreskriving av antibiotika ved ØLI er likevel normen og ikke unntaket (12). 6 måneder etter første konsultasjon hos homøopat, rapporterte foreldre til 17 av 18 barn med ørebetennelse bedring. Tilsvarende tall for øvre luftveisinfeksjoner var bedring hos 12 av 13 barn (Steinsbekk, fra data under publisering / personlig meddelelse). I tillegg regnes homøopatiske medisiner som trygge å bruke pga. av fortynningen. Det er ikke rapportert om alvorlige bivirkninger ved bruk av homøopatiske medisiner i kontrollerte forsøk (13). 

Det har vært gjort noen studier som har sett på effekten av homøopatisk behandling av ØLI. Det er varierende metodologisk og homøopatisk kvalitet på disse. De følgende studiene er av de beste metodologisk. 

· I en nederlandsk dobbel blind randomisert placebo kontrollert studie på 175 barn med ØLI, fant man for hovedeffektmålet ”Mean daily symptom score” over ett år en forskjell på 0,41 (p=0,06) i favør av homøopati. I konklusjonen ble det stilt spørsmål ved den en kliniske relevansen av funnene (14). 

· I en sammenlignende tysk studie av behandling av barn med akutt mellomørebetennelse hos konvensjonelle og homøopatisk øre-nese-halsspesialister, fikk 5 av de 103 barna som ble behandlet av den homøopatisk ØNH spesialisten antibiotikabehandling. 23 av 28 barn som ble behandlet hos konvensjonelle ØNH spesialister fikk antibiotika. Det ble ikke rapportert sekvele hos noen av pasientene (15). 

· I en amerikansk dobbel blind randomisert placebo kontrollert pilot studie av homøopatisk behandling av akutt mellomørebetennelse hos barn, var det en  konsistent tendens i favør av homøopati, uten at dette var statistisk signifikant (16). 

· I en engelsk ikke blindet randomisert studie ble en modell for sammenligning av behandling av serøs otitt hos homøopat og lege prøvd ut. Effektmålet var hørselstap, tympoanogram, forbruk av antibiotika og henvisning til spesialist i løpet av 12 måneder. Normal tympanogram fantes hos 71% av homøopat-pasientene og 31% av lege pasientene. For de øvrige effektmålene gikk tendensen i favør homøopati (17).  

Disse studiene antyder en gunstig effekt av homøopati. Med den høye andelen av barn hos homøopat er det behov for en avklaring av om homøopati har effekt på ØLI. 

Det er en generell diskusjon i det homøopatisk miljøet om nytten av egenbehandling med homøopatiske medisiner. Homøopater foreskriver ut fra totaliteten hos den enkelte pasient slik at behandlingen blir individuelt tilpasset. Ved egenbehandling må foreskrivingen baseres på enklere kriterier, og sett fra et homøopatisk ståsted er egenbehandling best egnet ved akutte tilstander. Det er delte meninger blant homøopater om verdien av en slik ”forenklet” egenbehandling. Skal man komme videre i en slik diskusjon må det forskes på effekten av egenbehandling i forhold til behandling hos homøopat. Å undersøke effekten av behandling hos homøopat og egenbehandling vil gi nyttig kunnskap både for pasienter og i homøopatisk klinikk. 

På et møte mellom Nasjonalt Forskningssenter for Alternativ Medisin (NAFAM) og alle homøopatiske fag- og forskningsmiljø i april 2001, ble en strategi for homøopatisk forskning diskutert. Konklusjonen var å satse på et større prosjekt på homøopatisk behandling av gjentatte infeksjoner. 

ØLI forekommer hyppig hos barn, med påfølgende høyt forbruk av legetjenester og bruk av antibiotika. Barn med ØLI utgjør en stor andel av pasientene hos homøopater, uten at det finnes tilstrekkelig med forskning som kan si om en slik behandling er rasjonelt begrunnet. De samfunnsøkonomiske konsekvensene av ØLI er såpass store at selv en moderat effekt av homøopatisk behandling kan gi betydelig gevinst. Dette gjør det verdt å undersøke om homøopati kan være et alternativ i behandlingen av øvre luftveisinfeksjoner hos barn. Den foreliggende stipendiat søknaden omfatter derfor fem delstudier beskrevet under mål.

Hensikten med denne studien er å undersøke homøopatisk behandling av barn med øvre luftveisinfeksjoner. Dette skal gjøres ved å se på effekten av homøopatisk medisin, effektiviteten av behandling hos homøopat, kostnadene ved slik behandling og foreldrenes syn på behandlingen. 

Mål

1. I en dobbel blind randomisert placebo kontrollert studie skal effekten av egenbehandling med homøopatiske medisiner på akutte øvre luftveisinfeksjoner hos barn under 10 år undersøkes.

Nytteverdi: Avgjøre om homøopatiske medisiner har effekt ved akutte ØLI. Undersøkelsen vil bidra til kunnskapsmengden om effekten av homøopatiske medisiner versus placebo. Samtidig vil den gi kunnskap om egenbehandling med homøopatiske medisiner. 

2. I en enkelt blindet randomisert kontrollert studie skal den forebyggende effekten av behandling hos homøopat på øvre luftveisinfeksjoner hos barn sammenlignes med den behandlingen foreldrene ellers velger. 

Nytteverdi: Undersøkelsen vil gi svar på om det å få behandling hos homøopat reduserer antall framtidige ØLI hos barn, sammenlignet med den behandlingen foreldre selv velger som for eksempel å gå til lege. 

3. I en randomisert kontrollert studie skal den forebyggende effekten av behandling hos homøopat versus egenbehandling med homøopatisk medisin på øvre luftveisinfeksjoner hos barn sammenlignes.

Nytteverdi: Resultatet fra en slik studie vil gi svar på hvilken homøopatiske behandlingsstrategi som best reduserer antall framtidige ØLI hos barn. Dette vil ha direkte nytte i utviklingen av homøopatisk praksis. I tillegg vil den kunne si noe om forskjellen på effekten av homøopatisk medisin i forhold til hele den homøopatiske behandlingssituasjonen.

4. I en kostnadsevaluering skal kostnadene ved homøopatisk behandling av øvre luftveisinfeksjoner hos barn under 10 år sammenlignes med den behandlingen foreldrene ellers velger.

Nytteverdi: Hvis homøopati skulle vise seg å ha effekt på ØLI hos barn, er det vil kunnskap om kostnadene ved slik behandling være nyttige. Denne studien vil for første gang dokumentere kostnadene ved homøopatisk behandling i Norge.

5. I en kvalitativ studie skal foreldres oppfatning av behandling hos lege og homøopat av øvre luftveisinfeksjoner hos egne barn undersøkes.

Nytteverdi: Det er foreldre som velger å ta sine barn med til homøopat. Studien skal gi kunnskap om hva som får foreldrene til å gjøre slike valg. Ved å intervjue foreldre både om erfaringene med behandling hos homøopat og lege kan man få overføringsverdi ved at studien ser på hva foreldrene oppfatter som gode og dårlige sider ved behandlingene.

Metode

Studien er designet for å gjøre både en effekt (efficacy) og effektivitet (effectiviness) studie i samme prosjekt. Det skal gjennomføres en studie med dobbel blind randomisert kontrollert design for å undersøke effekten av homøopatisk medisin, og en med enkel blindet randomisert kontrollert design for å undersøke effekten av behandling hos homøopat på hhv. akutte ØLI og i forebygging av framtidige ØLI hos barn (del 1 og 2). Data fra disse to studiene skal brukes til det som i praksis blir en tredje randomisert kontrollert studie hvor forskjell i effekt mellom homøopatisk medisin og behandling hos homøopat for å forebygge fremtidige ØLI hos barn undersøkes (del 3). Kostnadene ved homøopatisk behandling undersøkes og sammenlignes med konvensjonell behandling ved å registrere kostnadene i de tre effektstudiene (del 4). For å få kunnskap om hvordan foreldre ser på den behandlingen deres barn får hos homøopat og lege for ØLI, skal det gjennomføres en kvalitativ undersøkelse (del 5).

I det følgende beskrives først pasientene som skal inngå i studien og et flytskjema for gangen i alle delene av studien. Så beskrives metoden i detalj for del 1, 2 og 3 samlet, før del 4 og 5 beskrives hver for seg.

Pasienter 

Pasientene som skal delta i alle delene av dette prosjektet, vil bli rekruttert ved å sende brev til foreldre til barn under 10 år som har vært i kontakt med legevakten (evt. også legesenter) i (Navn på by) for akutte øvre luftveisinfeksjoner. Studien vil omfatte eventuelle nye episoder av ØLI hos disse pasientene. 

Inklusjonskriterier

· Barn mellom 0 og 10 år som har oppsøkt lege for akutt øvre luftveisinfeksjoner (inkl. mellomørebetennelse) siste fire uker før utesendelse av forespørsel om deltagelse i studien.

· Foreldrene kan gjøre seg forstått på norsk eller engelsk.

· Undertegnet skriftlig informert samtykke.

Eksklusjonskriterier

· Annen alvorlig sykdom og / eller fast bruk av medisiner som antibiotika, steroider og cellegift.

· Bruk av homøopatisk medisin i løpet av siste fem måneder før inklusjon.

· Hvis de foresatte ikke forstår konsekvensen av å delta på undersøkelsen. 

Flytskjema hele studien

Oppsøkt lege for akutt infeksjon.

A Alle kostnader registreres i begge disse gruppene og brukes som datagrunnlag i del 4

B I kontrollgruppen brukes den behandlingen foreldrene selv velger (lege eller annen valgt egenbehandling).

C Fra hver av disse to gruppene trekkes det ut 10 barn hvor foreldrene blir forespurt om å stille opp på et intervju om erfaringene med behandlingen. Intervjuene er datagrunnlaget i del 5.

D Effektmål for del 1.

E Effektmål for del 2. 

F Effektmål for del 3

Tidsplan for studien.

	Del av studien
	Inklusjon
	Behandlingsperiode
	Behandlingstid pr. pasient

	Del 1
	Okt – des 2002
	Nov 2002 – feb 2003
	3 måneder

	Del 2, 3 og 4
	Sept – nov 2002
	Okt 2002 – april 2003
	5 måneder

	Del 5
	April – mai 2003
	Før okt 2003
	Ett intervju


Oppfølging av pasientene

For å sikre at pasientene følger opp studien (compliance), vil de bli fulgt opp med telefonhenvendelse fra studieledelsen. Dette gjøres i uke 2 og 4 etter oppstart og så en gang pr. måned til studien er ferdig etter fem måneder. Pasientene blir spurt om episoder med ØLI og medisinbruk siden siste telefonsamtale. I tillegg skal pasientene sende inn sine registreringsskjema en gang pr. måned for å kunne kontrollere at de følger opp studien. For å gjøre dette praktisk gjennomførbart, engasjeres det en assistent i 0,5 årsverk som bistår stipendiaten i denne perioden av studien.

Del 1, 2 og 3. Effekt av homøopatisk behandling av ØLI 

I del 3 inngår de samme pasientene som i del 1 og 2.  

Øvre luftveisinfeksjon

ØLI omfatter flere diagnosegrupper. Ved behandling hos lege er det bl.a. viktig å skille mellom virale og bakterielle infeksjoner. Hos homøopater er ikke dette et nødvendig skille ved valg av behandling, da man arbeider ut fra prinsippet om å behandle pasienten, ikke sykdommen (den skolemedisinske diagnosen). Samtidig er det et mål at studien skal gjenspeile den virkelighet pasienter og homøopater opplever, mer enn å undersøke effekten på en bestemt diagnose. Derfor er det gjort et valg om å se på ØLI som ”en tilstand”. I denne studien er det foreldrene som vurderer når deres barn har en øvre luftveisinfeksjon. Dette kan føre til at behandlingen blir satt inn på ulikt nivå, men randomiseringen sørger for at slike forskjeller blir tilfeldig fordelt mellom gruppene. I informasjonen blir foreldrene bedt om å registrere alt fra forkjølelser til hals- og ørebetennelser. For å ha en viss kontroll blir foreldrene bedt om å beskrive symptomene. Disse vil bli gjennomgått etter studien for å undersøke om de episodene foreldrene rapporterer kan klassifiseres som ØLI. I utgangspunktet regnes alle tvilstilfeller som en ØLI. Ved klare tegn på nedre luftveisinfeksjon (sterk og vedvarende hoste med lyder fra brystet) eller influensa (smerter i kroppen), vil episoden ikke regnes som en øvre luftveisinfeksjon. Ørebetennelse regnes som en øvre luftveisinfeksjon.

Intervensjoner

I del 1 vil foreldrene få utdelt et sett med fire ulike homøopatiske medisiner (evt. placebo) og en beskrivelse av når disse skal brukes og hvordan de skal brukes. Det er foreldrene selv som vurderer hvilken medisin som skal gies ut fra den informasjonen de mottar (et enkelt avkryssingsskjema). Hvis barnet har symptomer som ikke passer med de utdelte medisinene, eller behandlingen ikke gir effekt, skal foreldrene bruke den behandlingen de ellers ville brukt (for eksempel oppsøke lege). 

I del 2 er det den behandlende homøopat som avgjør hvilken behandling som skal gies. Det vil si at intervensjonen er den behandlingen homøopaten bruker i sin daglige praksis for å forebygge framtidige ØLI. I tillegg kan homøopaten foreskrive homøopatisk medisiner som pasienten selv kan bruke for akutte ØLI. For at resultatet ikke skal være avhengig av en enkelt homøopat, vil det bli brukt minimum tre ulike homøopater som behandlere. Homøopatene har ansvar for hver sin gruppe av pasientene. Det blir en førstegangskonsultasjon og tre oppfølgingskonsultasjoner for hver pasient. I tillegg kan pasientene ringe homøopaten dersom de har spørsmål. Kontrollgruppen blir opplyst om at de må registrere alle ØLI i fem måneder før de får behandling hos homøopat. Kontrollgruppen får dekket sine faktiske utgifter til behandling av ØLI i denne tiden og får gratis behandling hos homøopat tilsvarende behandlingsgruppen etterpå. 

Medisiner og dosering

Framstilling av homøopatiske medisiner kalles potensering, hvor et utgangsstoff fortynnes og ristes. En vanlig framstillingsmåte er å løse en del av den aktive substansen opp i 100 deler av en 87% alkohol oppløsning før det hele ristes kraftig. Dette gjentas for eksempel 6 ganger for å lage en C6 potens eller 200 ganger for å lage en C200 potens. Homøopater mener at en C200 potens er sterkere enn en C6 potens selv om den er mer fortynnet. Som siste trinn i prosessen impregneres laktosepiller med den ferdige oppløsningen. Det er vanlig å foreskrive at pillene suges under tungen og tas utenom måltid.

De fire homøopatiske medisinene som brukes i del 1 (se tabell 1) pakkes i forseglede bokser som forblir uåpnet til de utleveres til pasientene. Dette gjøres av Norges Naturmedisinsentral som er forhandler for Homeoden, Belgia. Boksene randomiseres til å inneholde enten aktiv medisin eller placebo. Placebo er laktosepiller som er identisk med den aktive medisinen i innpakning, utseende, lukt og smak. Det skal brukes medisiner i C30 potens (fortynnet 10-60). Da er det ikke lenger noe molekyl igjen av utgangsstoffet. Det er følgelig ingen fare for toksiske bivirkninger ved denne behandlingen. Dosering og varighet av inntak tilpasses forløpet hos den enkelte. Pasientene får beskjed om å suge på to piller opptil en gang hver time inntil bedring eller i maksimalt 7 dager. Hvis det er svake symptomer eller bedring i symptomene skal medisinene tas sjeldnere enn en gang pr. time. Hvis barnet skriker av smerte, skal en pille suges kontinuerlig (ta en ny pille når den første er oppløst). Medisinen kan også løses i drikke.

Tabell 1. Kort beskrivelse av indikasjoner for de fire homøopatiske medisinene i del 1. Informasjonen til foreldrene vil være enklere og tydeligere, men de får ikke opplyst navnet på medisinen.

	Type homøopatisk medisin (1)

	Type homøopatisk medisin (2)
	Type homøopatisk medisin (3)
	Type homøopatisk medisin (4)

	Indikasjon: Beskrivelse av symptomer 


	Indikasjon: Beskrivelse av symptomer
	Indikasjon: Beskrivelse av symptomer
	Indikasjon: Beskrivelse av symptomer


I del 2 er det homøopatene som velger både medisin, styrke og dosering på helt fritt grunnlag. Homøopaten gir i utgangspunktet behandling for ”styrke” pasienten og å forebygge framtidige ØLI. Pasienten vil som ved vanlig homøopatisk behandling hente medisinen på apoteket. Studien dekker utgiftene til disse medisinene ved å betale til apoteket det medisinen koster.

Under hele studien er det mulig for alle deltagerne å bruke behandling foreskrevet av lege eller annen behandling etter eget ønske. Det settes ingen begrensninger for hvilke behandlinger pasientene kan bruke ut over den homøopatiske behandlingen (randomiseringen sørger for at ulik praksis fordeler seg tilfeldig). All behandling og medisinering vil bli registrert. Kontrollgruppen i del 2 får dekket sine utgifter til annen behandling i de fem månedene de registrerer ØLI.

Randomisering

Det vil bli brukt et fullstendig randomiserings design. En datamaskin brukes til å generere randomiseringslister. Til å fordele pasientene til de ulike gruppene, randomiseres det i blokker for å sikre mest mulig likt antall i gruppene. I del 1 lages det bokser med medisiner som inneholder enten verum eller placebo. Til del 2 lages det konvolutter som inneholder en lapp med beskjed om pasienten skal ha behandling hos homøopat eller tilhører kontroll gruppen. Boksene og konvoluttene nummeres fortløpende, og for hver ny pasient som inkluderes i de enkelte gruppene deles neste boks ut / åpnes neste konvolutt. Nasjonalt Forskningssenter for Alternativ Medisin og Norges Naturmedisinsentral oppbevarer ett eksemplar hver av kodelistene i en lukket konvolutt. Kodelistene vil ikke bli åpnet før alle data er analysert.

Blinding

I del 1 blir pasienten, som er sin egen behandler, og den som vurderer resultatet av behandlingen blindet. Dette skjer ved at ingen av disse vet om boksene med medisin inneholder verum eller placebo. I del 2 er den som vurderer resultatet av behandlingen blindet. Dette skjer ved at en annen person enn den som åpner konvolutten som fordeler pasientene til behandling hos homøopat, vurderer de dataene som samles inn. 

Effektmål

I del 1 blir foreldrene bedt om å fylle ut en symptomdagbok som inneholder informasjon om smerte, feber, irritabilitet, apetitt, energinivå, søvn, symptomer fra de øvre luftveiene, andre samtidige symptomer og medisinbruk. Dette skal fylles ut to ganger pr. dag i syv dager når barnet har en øvre luftveisinfeksjon. Det regnes ut en score for hver av registreringene (tabell 2), hvor maksimal skår er 11. Tabellen bygger på en skåringstabell brukt i (16).

Tabell 2. Daglig symptomskår for øvre luftveisinfeksjoner. Registreres av foreldrene.

	Symptomer
	Antall poeng

	
	0
	1
	2

	Feber
	<38 C
	38 – 39 C
	>39

	Smerte
	Nei
	Klager
	Skriker

	Irritabilitet
	Normal
	Øket 
	

	Apetitt
	Normal
	Nedsatt
	

	Energi
	Normal
	Nedsatt
	

	Søvn
	Normal
	Forstyrret eller øket
	

	Snørr
	Normal
	Øket
	

	Tett i nesen
	Normal
	Øket
	

	Hoste
	Normal
	Øket
	


Det primære effektmålet i del 1 er gjennomsnittlig skåring av daglig symptomer i løpet av de syv første dagene av hver øvre luftveisinfeksjon i løpet av tre måneder. Sekundert effektmål er ”mislykket behandling” (treatment failure) definert som bruk av antibiotika på dag fem av infeksjonen, antall doser med smertestillende / febernedsettende og foreldrevurdering (ja/nei) av om den homøopatiske medisinen hadde effekt.

I del 2 blir foreldrene bedt om å markere de dagene de selv mener at deres barn er sykt av en ØLI. Det er opp til foreldrene selv å vurdere når de vil definere sitt barn som sykt / friskt. Dette gjøres for at studien skal bli mest mulig lik den situasjonen som foreldrene opplever ” i virkeligheten”. Antall dager med ØLI er altså det antall dager foreldrene vurderer at barnet er sykt av en ØLI. 

Det primære effektmålet i del 2 er totalt antall dager med infeksjoner i løpet av fem måneder. Sekundært effektmål er antall kurer med antibiotika og antall doser med smertestillende / febernedsettende i løpet av fem måneder.

Det primære effektmål i del 3 er totalt antall dager med infeksjoner i løpet av fem måneder. Sekundært effektmål er antall kurer med antibiotika og antall doser med smertestillende / febernedsettende i løpet av fem måneder.

Antall pasienter

Antallet pasienter er basert på følgende forutsetninger.

· Del 1: Signifikansnivå 5%, Styrke 80%. Minste forskjell i beregnet gjennomsnittlig daglig symptomskår mellom gruppene som det er verdt å oppdage er 1. Estimert standard avvik 2. n = [(0,84 + 1,96)2 x (22 + 22)] / 12 = 63 i hver gruppe.

· Del 2 og 3: Signifikansnivå 5%, Styrke 80%. Minste forskjell i gjennomsnittlig antall dager med infeksjoner mellom gruppene i løpet av fem måneder som det er verdt å oppdage er 5. Estimert standard avvik 10. n = [(0,84 + 1,96)2 x (102 + 102)] / 52 = 63 i hver gruppe. 

For å ta høyde for mulige drop-out, er det bestemt at det rekrutteres 75 pasienter til hver av de fire gruppene som inngår i del 1, 2 og 3. Det totale antall pasienter som må rekrutteres blir da 300. 

Analyse

Det vil bli analysert etter ”intention to treat” prinsippet. Analysene vil bli gjort før koden brytes. 

For å analysere gjennomsnittlig symptomskår, gjennomsnittlig antall dager med infeksjoner, antall kurer med antibiotika og antall doser med smertestillende / febernedsettende brukes en tosidig student t-test.

Kji kvadrat vil bli brukt for å analysere foreldrenes oppfatning av om medisinen har virket eller ikke.

Registrering av bivirkninger 

Bivirkninger vil bli samlet inn systematisk under og etter studien og via spontane rapporter fra pasientene. 

· Som bivirkning  regnes alle sykdommer eller uønskede og / eller skadelige reaksjoner som oppstår i undersøkelsestiden, uansett sammenheng med foreskrevet behandling. For å avgjøre om det er sammenheng med behandlingen, brukes klassifiseringen nedenfor.

· Som alvorlig bivirkning (SAE) regnes bivirkninger som som har medført død, livstruende sykdom, vedvarende betydelig nedsatt funksjonsevne eller funksjonskapasitet, sykehusinnleggelse eller forlenget sykehusopphold.

Intensitet av bivirkninger vil bli klassifisert som 

· Milde: 
Ingen påvirkning på daglig aktivitet.

· Moderate: 
Påvirker daglig aktivitet.

· Kraftige: 
Ikke i stand til å utføre daglige aktivitet.

Bivirkningene blir klassifisert ut fra tilgjengelige data etter hvilken grad det kan antas å være en sammenheng med den homøopatiske medisinen eller behandlingen hos homøopat. Alle reaksjoner som klassifisere som 1 og 2 regnes som grunn til mistanke om at det er en bivirkning av behandlingen.

1. Sannsynlig: Sammenheng i tid mellom reaksjon og behandling. Reaksjonen kan ikke forklares av pasientens kliniske status. Reaksjon er allerede kjent eller kan forventes. Reaksjonen forsvinner og kommer igjen ved hhv. pause og gjentagelse av behandling. 

2. Mulig: Sammenheng i tid mellom reaksjon og behandling. Reaksjonen er allerede kjent eller kan forventes. Reaksjonen kan forklares av mange andre faktorer.

3. Ikke sannsynlig : Sammenheng i tid mellom reaksjon og behandling. Reaksjonen har ikke blitt rapportert tidligere og kan ikke forventes. Ingen sammenheng mellom at reaksjonen forsvinner og kommer igjen ved hhv. pause og gjentagelse av behandling. Reaksjonen kan forklares av mange andre faktorer.

4. Ingen sammenheng: Ingen sammenheng i tid mellom reaksjon og behandling. Reaksjonen er tydelig forårsaket av andre faktorer, for eksempel symptomer fra annen samtidig sykdom.

5. Ikke mulig å vurdere: Mengde og innhold i data gjør det ikke mulig å vurdere om det er en sammenheng mellom reaksjon og behandling.

DEL 4. Kostnader ved behandling av øvre luftveisinfeksjoner

For å vite mer om de økonomiske sidene ved homøopatisk behandling av barn med øvre luftveisinfeksjoner, vil alle kostnader bli registrert (18). Det registreres både direkte og indirekte kostnader som forbruk av medisiner, tidsbruk hos behandlere og foreldres fravær fra jobb.

Kostnadene regnes ut som følger:

· Utgifter til medisiner. Pris på apotek for å kjøpe en pakke av hver medisin som brukes av pasienten. 

· Tidsbruk hos behandler. For legekonsultasjoner innhentes offentlig statistikk over kostnader pr. konsultasjon. For homøopatkonsultasjoner beregnes kostnaden ut fra en konsultasjonspris på kr. 500 for første konsultasjon og kr. 250 for oppfølgingskonsultasjoner.

· Fravær fra jobb. Der hvor en av foreldrene må være hjemme fra jobb på grunn av sykt barn, blir foreldrene spurt om brutto lønnsinntekt siste år. Dette deles på 230 dager for å finne kostnad pr. dag.

Kostnadene registreres som et gjennomsnitt av alle utgifter for hver enkelt pasient i hver av de fire gruppene i som inngår i del 1, 2 og 3. I analysen sammenlignes kostnad på behandling hos homøopat versus kostnad på behandling hos lege, egenbehandling med homøopatisk medisin versus behandling med placebo og egenbehandling ved bruk av homøopatisk medisin versus behandling hos homøopat. 

DEL 5. Foreldrenes synspunkt på behandlingen

Det brukes et kvalitativt forskningsdesign (19). Det rekrutteres 10 foreldre til pasienter fra hver av de to gruppene i del 2. Disse foreldrene intervjues for å undersøke følgende problemstillinger:

· Hva er livssituasjonen til barna og familien?

· Hvilke forventninger har foreldrene til barnas behandling med homøopati / lege?

· Hvilke erfaring har foreldre / familien med homøopati og alternativ medisin?

· Hvilke positive og negative erfaringer har foreldrene hatt med behandling hos lege?

· Hvilke positive og negative erfaringer har foreldrene hatt med behandling hos homøopat?

· Hvilken informasjon fikk foreldrene om barnas sykdom / plage og behandlingsmuligheter hos homøopaten / legen?

Datainnsamlingen gjøres gjennom semistrukturert dybdeintervju (20) hvor informantene snakker fritt om egne erfaringer, og intervjuer bringer på banen forhåndsdefinerte tema som ikke er berørt av informanten. Dette sikrer at alle informantene berører de tema som søkes belyst. Foreldrene får selv velge hvor intervjuet skal finne sted, for eksempel hjemme hos dem. Ut fra målsetningen vil intervjuguiden (hvilke tema som det er ønskelig at informantene skal berøre) omfatte følgende tema: Livssituasjon, sykdomsforløp, erfaring med behandlingen, tid, kommunikasjon, informasjon og følelsesmessige opplevelser. For å sikre at foreldrene forteller sin egen historie, vil det bli benyttet helt åpne spørsmål som: ”Hva syntes dere om behandlingen hos homøopaten / legen?”. De tema fra intervjuguiden som ikke spontant dukker opp, vil bli introdusert på slutten av intervjuet i form av åpne spørsmål.

Samtalene tas opp på lydbånd og skrives så i sin helhet ordrett ut. Bearbeiding av disse dataene gjøres ved hjelp av en kvalitativ analyse hvor teksten blir systematisert, delt inn i tema, kondensert og sammenfattet til beskrivelser. Spontane tema fra informantene tillegges størst vekt, det vil si at meninger som framkommer på spørsmål fra intervjuer blir tillagt mindre vekt. Utsagn fra foreldrene som er spesielt beskrivende identifiseres for bruk i rapportering i presentasjonen av arbeidet. De hovedpunktene som kommer fram blir testet ved å se etter rivaliserende forklaringer og negative utsagn.

Etikk

Undersøkelsen vil bli gjennomført i henhold til Helsinki deklarasjonen. Protokollen, informasjonen til pasientene og informert samtykkeerklæring  vil bli sendt til Regional Komite for Medisinsk Forskningsetikk i Helseregion X for vurdering. Undersøkelsen vil ikke bli igangsatt før en tilråding foreligger. Pasientene vil bli forsikret i Legemiddelansvarsforsikringen ved advokat X. Det vil bli sendt søknad til Datatilsynet om tillatelse til å opprette personregister. Personvern vil bli sikret ved forsvarlig oppbevaring av datamaterialet. Det vil si at informasjonen oppbevares innelåst og at det er passordkontroll på datamaskinen hvor data lagres. Opplysninger om pasientenes og terapeutenes identitet oppbevares kun på ark og adskilt fra datamaskinen. Bearbeiding av data skal foregår på ett sted slik at data ikke må flyttes. 

Barn skal ikke brukes som forsøkspersoner der det kan unngås. Når denne studien likevel gjør dette, skyldes det at kunnskap om behandling av ØLI hos barn ikke kan fremskaffes gjennom å bruke voksne forsøkspersoner. Barn bruker allerede homøopatisk behandling i utstrakt grad så det er ikke snakk om å prøve ut en ny behandling. Målet er å vurdere om den behandlingene som allerede gies har effekt eller ikke. Faren for økt medikalisering er en sentral problemstilling, kanskje spesielt når det gjelder barn. Denne undersøkelsen skal bl.a. se på om homøopatisk behandling kan redusere medisinbruken hos en gruppe barn som allerede har et mye høyere forbruk av medisiner og helsetjenester enn barn generelt.

I et dybdeintervju som brukes i del 5, er det et mål å skape en nærhet som gjør at informantene kjenner seg trygge og at han / hun ikke føler seg presset eller invadert. Likevel kan et slikt intervju fungere som en intervensjon fordi samtalen kan vekke til liv følelser hos informantene. Informantene vil derfor få oppgitt telefonnummer til personer som de kan ta kontakt med hvis de i ettertid har behov for å snakke med noen om det som har kommet opp under intervjuet. Foreldrene skal fortelle om personlige opplevelser i forhold til behandlere som de muligens fortsatt skal ha kontakt med. Det skal derfor opplyses om at kun prosjektleder og veileder får tilgang på de opplysninger informantene gir. I rapporteringen kan det bli aktuelt å bruke utsagn som illustrasjon. Hvis det blir aktuelt å bruke utsagn som gjør det mulig å kjenne igjen informantene, eller det er tvil om at informanten kan gjenkjennes, vil det bli tatt kontakt med informanten for å spørre om tillatelse. 

Personell

Ansvarlig for studien er professor X ved Universitet X. I tillegg vil det bli holdt tett kontakt med professor X, ved Universitet X.
(Navn på stipendiaten) vil bli engasjert som doktorgradsstipendiat i dette prosjektet. Han er homøopat og har tatt utdannelse som sosiolog for å kunne starte på en forskerutdanning. Han har gjennomført to forskningsprosjekt de siste årene: 1) En deskriptiv studie av pasienter som oppsøker homøopat og deres vurdering av effekten av dette finansiert av Institusjon X. Datainnsamlingen ble avsluttet høsten 2000, to artikler er publisert, en er innsendt og en er under utarbeidelse. 2) En kvalitativ undersøkelse av kreftpasienters syn på konsultasjonen hos konvensjonelle og alternativ medisinske utøvere, finansiert av Institusjon X. Datainnsamling er avsluttet våren 2001 og prosjektet avsluttes i oktober 2001.

Samarbeidspartnere

Overlege X ved Klinikk X, Sykehus X er pediatrisk samarbeidspartner for prosjektet. For å sikre den homøopatiske kvaliteten vil de behandlende homøopatene i studien bli brukt som aktive diskusjonspartnere. Det er gjort avtale med tre kvinnelige homøopater som har over fem års klinisk erfaring, i tillegg skal det gjøres avtale med en mannlig homøopat. Prosjektet vil opprette samarbeid med ledelsen ved legevakten by X om rekruttering av pasienter. Videre vil det bli inngått samarbeid med en eller flere barneleger. Internasjonalt vil prosjektet ha kontakt med Dr. X, USA som har gjennomført flere ulike studier på homøopatisk behandling av barn. 

Formidling / Publisering

Resultat fra undersøkelsen er planlagt publisert i medisinske peer review tidsskrift (Navn på stipendiaten ) skal være førsteforfatter. For medforfattere følges Vancouver reglene. Resultatene fra undersøkelsen vil også bli spilt inn i den offentlige debatt gjennom innlegg i media. 

Tentative titler på de vitenskapelige artiklene som skal inngå i avhandlingen.

1. Kan foreldre bruke homøopati i egenbehandling av barn med ØLI?

2. Forebygger homøopater framtidig ØLI hos barn?

3. Hvilken homøopatisk behandling er best til å forebygge ØLI hos barn?

4. Sparer samfunnet penger på å la homøopater behandle barn med ØLI?

5. Lege eller homøopat – hva foretrekker foreldre til barn med ØLI?

Tidsplan for stipendperioden

Første år
Forarbeid, pilot, rekruttering. Påbegynne datainnsamling. Starte på to artikler.

Andre år

Avslutte datainnsamling. Gjennomføre den kvalitative undersøkelsen. Skrive ferdig to artikler og påbegynne to artikler.

Tredje år
Analyse av kostnadsundersøkelsen. Artikkelskriving og sammenskriving av arbeidet.

Økonomi

Arbeidet er beregnet til 3 årsverk. Det søkes om doktorgradsstipend etter satsene til Norges forskningsråd, kr. 408.000,- pr. år.  På grunn av at det er et svært omfattende arbeid å følge opp pasientene i studien, er det nødvendig med en assistent i den perioden hvor datainnsamlingen pågår. Det søkes om ekstra driftsmidler til å dekke følgende utgifter:

· Utgifter til konsultasjoner hos homøopat for alle pasienter i del 2. En førstekonsultasjon på 1 time og tre oppfølgingskonsultasjoner på 0,5 time pr. pasient. Kr. 500,- pr. klokketime:

190.000,-

· Dekning av utgifter til behandling i kontrollgruppen i del 2 (medisiner og lignende)

  50.000,-

· Homøopatiske medisiner til bruk i del 1 og 2.





  50.000,-

· Lønnskostnader til assistent i 0,5 årsverk





150.000,-

· Forsikring av pasienter i legemiddelforsikringen




 
  30.000,-
· Totalt kr 









470.000,-
Utgiftene fordeler seg som følger:

	År
	2002
	2003
	2004
	Sum

	Rundsum
	408.000
	408.000
	408.000
	1.224.000

	Ekstra driftsmidler
	320.000
	150.000
	0
	470.000

	Sum
	728.000
	558.000
	408.000
	1.694.000

